ni’o

mi jibgu’a zai pa laldyremnyzda ku, noi zai ki mi sabji lo cersai je lo donmijysai lo laldo .i so’e lo laldo poi mi di’i jikca ki pu co’u kakne lo ka ce sezykurji poi’o’a se sidju be no da .i so’i ra nanca li za’u 80 .i ba’e ro ra voi su cinri cu lisri lo nun­jmive be ki

.i ti ku’i lisri pa ninmu

.i mi ca pa cerni be ca lo prula’i nanca cu pa re’u penmi la .kelmar. (to mi lo ka cmedu’a lo cnino cmene cu zukte lo nunranji be lo nunsivni be ra toi) ku noi ki ca’o masno lo ka nerkla lo citkykumfa poi’o’a pilno be pa se xislu ke cadzu marce

.i la .kelmar. cu cmalu je cu voi lo kerfa be ra cu grusi blabi .i lo flira cu ricfu lo kamcinje je cu se midju pa barda ke genxu nazbi (to fi su da ra na tolsimsa la .ĭubabas. ku ne la .tci’iros. toi) .i na nandu fa lo ka ganse lo nu la .kelmar. cu laldytce .i ku’i mi ba za cilre lo nu je’u ra nanca li 96

.i so’e cerni cu simsa se’e

.i la .kelmar. cu klama pa lo stizu poi sruri lo so’i semzvala’i jubme je co’a zutse

.i «lu lo ckafi li’u», voi ra krixysku ki

.i mi punji pa kabri be lo ckafi lo crane be ra je cu xruti lo ka bregau lo cersai pe lo laldo xabju

.i «lu lo ckafi li’u», voi mi tirna baza lo mentu be li so’u .i mi klama lo stuzi be ra je cu catlu lo nenri be lo kabri

.i «lu ko pundu’a lo ckafi mi li’u», voi ra skuna

.i «lu ta za’o xadba culno lo ckafi li’u», voi mi ciksi je cu degja’o lo kabri

.i ra frumu je cu selfargau pa kerlo mi .i soi’a .emje ra se nandu lo ka tirna

.i mi zvajbizenkla je cu rapsku «lu ta za’o xadba culno lo ckafi li’u» poi’o’a degja’o be lo kabri

.i ra catlu lo kabri je co’a viska lo nu na kunti .i ra pinxe pa tunlylai

.i «lu ko jmina su cnino ckafi .i co’u glare li’u», voi ra skuna ba zi sai ku

.i mi tinbe je ba bo cu xrukla lo jukpyku’a ku noi zvala’i lo citkykumfa .i mi ze’a gunka tau lo cersai

.i «lu xu fi mi ka’e dunda su cmakenka ja su cmatitnanba li’u», (to mi pu’o cilre lo nu lo ka jmina ra’oi -cma- lo cidja valsi cu tcaci ra toi) voi jai se krasi lo zvala’i kumfa

.i mi cladysku «lu na go’i .i tau lo cersai cu cfari ti’u li 8:30 .i ŭu do bilga lo ka ze’i denpa li’u»

.i ca lo nu ra ba zi lo mentu cu rapsku lo preti kei mi jimpe lo nu ra na pu tirna

.i lo nu la .kelmar. cu zvati lo citkykumfa ca lo cerni cu ta’e jai ca nandu fai lo ka je’a surla ca lo nu bregau lo cersai .i lo nu mi sutra cu sarcu je cu ku’i se zunti lo nu di’i nitcu lo ka pundu’a lo ckafi ja cu jmina lo sakta (to ra djica lo nu lo ckafi cu titlytce toi) ja cu ciksi lo nu lo cersai na bredi .i su roi ku ca lo nu mi na sutryrau kei ra co’a so’o roi janlygau lo kabri lo jubme poi’o’a pante

.i to’u lo nu ra zvati cu se jalge lo nu lo nilgunka cu zmadu lo me lo nu na zvati moi

.i ca ro jefydje poi ca ki mi na bilga lo ka jibgu’a ku’o su drata cu fuzme tau lo cersai joi lo donmijysai .i ti’e lo drata na nelci la .kelmar. .i ti’e lo drata cu se fanza tau ra

.i je’u la .kelmar. cu gaje na’o xarnu gi na’o simlu lo kamnalclite ki’u lo nu ra no roi skuna zo ‹.e’o› .i mi’a so’o roi pu troci lo ka ctuca ra tau zo ‹.e’o› .i ku’i mi’a no’e snada .i ra pa ja re roi skuna zo ‹.e’o› je ba bo cu sutra lo ka tolmo’i

.i zu’u nai ra ja’a skuna zo ‹ki’e› ca lo nu mi pundu’a lo ckafi ja lo cersai .i ca lo nu ckirysku cu cisma poi’a je’a melbi je poi’a rinka be lo nu mi ze’i tolmo’i ro nu ra pu na’e clite

.i ku’i na ku la .kelmar. ca ro cerni cu klama lo citkykumfa .i ca su cerni ra zu’ejdi lo ka zvasta lo kumfa pe ra (to mu’a ki’u lo nu cinmo lo ka tatpi toi) .i lo nu go’i ta’e se gleki lo fuzme be tau lo cersai .i «lu ŭi jai frili cerni li’u», voi mi pensku ki

.i zu’u nai mi, ca ro cerni poi ca ki mi tirna lo sance be lo nu la .kelmar. cu masno lo ka cadzynerkla lo citkykumfa noi’o’a voi lo jamfu be ki cu mospe’u lo loldi ja’e lo nu frili mi fa lo ka ce poi’o’a na catlu be lo zvala’i kumfa cu djuno lo nu ra pu’o nerkla, cu (to mi .anji’i toi) pensku ja ba’usku ji’a sai «lu .oi ra ca’o klama li’u»

.i ca pa cerni la .kelmar. cu skuna pa voi mi trajynei ki lo se skuna be ra .i «lu mi nitcu tau lo nanba lo nu lo ckafi cu xagmau sakli li’u»

.i la .kelmar. so’i roi tavla fi lo bersa be ra

.i «lu ra xabju zai lo gapla’i dijysenta .i ra ka’e cnita klama ti .i .e’o ko klamygau ra li’u», voi ta’e skuna su simsa be ki

.i mi zu’ejdi lo ka na jungau ra lo nu gaje ma’a zvati lo mu moi be lo dijysenta gi no drata dijysenta cu gapla’i .i lo xa moi dijysenta na zasti

.i «lu je’e .i .ai mi ba troci li’u», voi mi spusku ki .i va’o su da —sei mi pensku se’u— lo jetnu cu voi lo nu na djuno ki cu xamgymau

.i mi di’i zgana lo nu lo drata jibgu’a be zai lo laldyremnyzda cu se nandu tau la .kelmar. .i pa jibrykansa be mi be’o joi mi ta’e semtavla ca lo nungunde’a lo fasnu pe lo mu moi dijysenta .i ra ze’u fuzme tau lo mu moi pu lo nu mi co’a jibgu’a tau lo laldyremnyzda kei je ja’e bo cu traji lo ka se slabu .i tau la .kelmar. so’o roi menre lo terta’a

.i «lu la .kelmar. ca lo cabdei cerni cu clirytce .oi klama li’u», voi mi pante

.i «lu ŭu li’u», voi spusku ki fa lo jibrykansa be mi poi’o’a deskygau be lo stedu be ra

.i «lu la .kelmar. ca lo cabdei cerni na cliva lo kumfa li’u», voi mi skuna ki

.i «lu zanfu’a do li’u», voi spusku ki fa lo jibry­kansa

.i lo ka ma kau ni ce jarco lo ka ce na’e nelci la .kelmar. cu ze’a ru’i se zenba lo jibrykansa

.i «lu mi xebni ri’oi ninmu li’u», voi je’u ra skuna ki ca pa djedi

.i «lu .u’e li’u»

.i mi poi’a tolkina be lo nu la .kelmar. ka’e je so’o roi pu ca’a jai fanza cu nelci je’u ra soi’a .ensa (to se’o soi’a .emje lo nu mi nelci su da poi so’e drata cu simlu lo ka to’e nelci ki cu cafne toi) .i lo nu mi jikca la .kelmar. pu cafnyrau lo nu mi cilre lo nu ke ji’a lo kamxendo je lo kamvrude je lo kamterpa cu menre lo su roi se ckaji be ra .i lo nu da’i ba’e xebni ra cu voi mi no roi pu pensi ki

.i «lu mi nelci ra li’u», voi mi skuna ki .i «lu ra ba’e xendo li’u»

.i lo jibrykansa cu cmila po’o

・・・

ni’o

lo cuntu ze’a tai ranji .i ku’i lo nu mi tirna lo nu la .kelmar. cu stapynerkla lo citkykumfa ca lo cerni cu masno lo ka cafnyjdika

.i ca ru mi ba’o co’a se kufsau lo pu raktu pe la .kelmar. .i ja’e bo mi ca ku, soi’a spaji, cu je’u gleki ca ro nu ra ja’a tolcanci

.i ca pa ca’ibni djedi (to mi no roi pu facki lo nu tai ma kau fasnu toi) la .kelmar. cu ti’e farlu je cu nitcu lo ka se bevri fi lo spita .i ba lo nu ra di’a zvati lo laldyremnyzda kei ra na di’a stuvi’e lo citkykumfa

.i ca lo tolfa’o cu simlu lo ka zabna .i ze’a ba raktycau fa lo cerni —sei mi pensku se’u— .i ku’i ca lo nu mi jimpe lo nu cumki fa lo nu ra no roi ba xruti lo ka cadzu cu co’a jimpe fa mi lo nu mabla je’u .i mi na je’a djica lo nu ra bilma ja xlafri

.i va’o ro da ra ki’u lo nu ra ru’i vreta lo ckana cu co’a citka ke po’o ne’i lo kumfa pe ra

.i pu ku ra kakne lo ka zbasu lo cersai poi’o’a sidjycau .i mi pu bilga ke po’o lo ka punji lo te zbasu lo jubme .i ca ku mi bilga lo ka mulgau lo sanmi je cu bevri ri lo kumfa pe ra

.i lo jeftu be li su pa cu prubi’o .i ca ro lo cerni ba tau lo cersai lo laldykurji cu bevri lo palta pe la .kelmar. mi .i lo palta di’i simlu lo ka no da ce pu’i pencu .i ro lo nanba spisa za’o cpana .i lo donmijy­sai cu simsa .i ra di’i citka su’e pa smucylai .i mi zo’u mi zenba lo ka fengu lo laldykurji ki’u lo nu ra simlu lo ka na se vajni

.i «lu ju’i do .i la .kelmar. zo’u li’u», voi mi ca pa cerni cu skuna ki pa lo laldykurji .i «lu ra ze’u pu citka no da .i xu na mrobi’o va’o ku li’u»

.i «lu ĭe .i ku’i ma’a na se krali lo ka baplygau .i ma’a kakne ke po’o lo ka friti .i va’o gi ra na djica gi ra na djica li’u», voi spusku ki

.i «lu .y .oi je’e li’u» .i ga’a mi lo laldykurji na trocyrau .i ku’i mi skuna no srana .i «lu .i mi pacna lo nu zi di’a citka li’u»

.i «lu ĭa cu’i li’u»

.i «lu mi djica lo nu ra darca lo ka nanca li 100 li’u», voi skuna ki fa mi, noi’a nunstace

.i «lu ga ja nai do skuna lo simsa gi do na ba se pendo so’i da poi gunka zai ti li’u», voi ra spusku ki je cu cliva lo kumfa

.i mi ze’a sanli fau lo nu lo moklu be mi cu kalri

.i su da zo’u da ka se fanza .i lo ka su de poi drata prenu zo’u ce djica lo nun­morsi be de cu ro va’e lo ka drata da —sei mi pensku se’u—

.i ca lo bavla’i cerni —sei mi ca jdice se’u— mi gasnytoi lo nu gau ba’e mi la .kelmar. cu citka lo cersai .i va’o lo nu lo laldykurji na kakne kei mi bilga lo ka troci .i .ai na ku ki’u tau ba’e mi la .kelmar. cu morsybi’o

.i soi’a jalge mi ca lo bavla’i cerni cu klama poi’o’a bevri be lo cersai lo kumfa pe la .kelmar. .i mi zutsygau mi lo korbi be lo ckana

.i lo sance be lo nu mi punji lo palta lo jubme poi zvala’i lo ckana cu rinka lo nu ra ciknybi’o

.i «lu coi la .kelmar. .i koi zabna cerni li’u», voi mi rinsa poi’a cladu be mu’i lo nu mi djuno lo nu ra se nandu lo ka tirna

.i ba za lo mentu be li 15 mi cliva lo kumfa poi’o’a jgira

.i «lu la .kelmar. pu citka li’u», voi mi skuna ki lo laldykurji ku noi je’a spaji ki fa lo nuzba .i co’a lo nungo’i mi kau fuzme tau lo nu la .kelmar. cu citka

.i ca lo bavla’i cerni ra citka re nanbypanlo spisa .i je ba ku go’i ci spisa .i je ca lo fanmo be lo jeftu ra citka 1,5 nanbypalno

.i ku’i .au na ku do krici lo nu frili fa lo ka citkygau la .kelmar. .i di’i sarcu fa lo nu randygau ra .i «lu fe ba’e pa spisa ko citka .i ko vruga’e po’o li’u» .i ca so’o da na sa’u cumki

.i «lu mi na xagji li’u», voi gaje lo nu xu’asku ki cu cafne gi ro nu mi tirna ki cu sinxa lo nu malfu’a cerni

.i ku’i pu co’a ta’e citka ba’e su da .i xagmau lo purci .i mi co’a kucli lo nu da’i ra ca su balvi di’a kakne lo ka cadzu

.i «lu ra laldytce .i na lakne li’u», voi skuna ki fa pa lo laldykurji

・・・

ni’o

lo prula’i pu fasnu ze’a lo prula’i jeftu be li so’o

.i ca lo cabdei be ti ca lo cerni mi klama lo kumfa be la .kelmar. poi’o’a bevri be lo cersai poi’a simsa be ro drata cerni .i mi punji lo cersai joi lo ckafi lo jubme poi zvala’i lo ckana, soi ta’e ku lo sance be ki cu rinka lo nu la .kelmar. co’a cikna .i ku’i ca lo me ti cerni ra jai nandu fai lo ka ciknygau

.i mi zvajbizenkla je cu zutsygau mi lo korbi be lo ckana

.i la .kelmar. cu suksa lo ka ciknybi’o .i lo kanla co’a ganra kalri

.i «lu ro da cilmo .i ro da cilmo .i ko sidju mi li’u» .i lo voksa cu sinxa lo nunterpytce

.i mi na jimpe .i na ku lo ckana cu cilmo .i xu ra pu malsenva

.i «lu ma fasnu li’u», voi mi retsku ki joi cu gasnytoi lo nu ra dunkyjdika

.i «lu mi malcinmo .i xlafri li’u»

.i mi na djuno lo nu mi skunyĭancu ma kau

.i «lu mi no roi pu kanpe lo nu ba ca su da tai to’e kanro li’u»

.i ze’i smaji fau lo nu mi catlu ra joi cu zenba lo kamxanka

.i «lu mi za’o citno li’u», voi skuna ki fa lo ninmu poi crane mi

.i mi ganse lo nu lo kanla be mi co’a cilmo

.i lo nu ma kau jai tai skuna fai ra cu stidi lo nu lo fanmo cu cabjbi .i lo nu ra xalni ba’o se basti lo nunsmacni poi je’u ba’e zmadu fi lo ka xankyri’a mi .i xu ro moi lo se skuna be la .kelmar.

.i lo kanla be ra cu masno lo ka di’a ganlo

.i xu mi pu’o zgana lo nu pa prenu cu voi lo pruxi be ki cu cliva lo munje be lo jmive ca’u mi

.i mi catlu .i lo cutne za’o muvdu .i ra za’o vasxu

.i xu mi ĭancu lo ka bajra je cu klagau lo laldy­kurji

.i ku’i la .kelmar. na simlu lo ka cortu .i mi zmadji lo nu da’i ga ja nai ra ba zi morsybi’o gi mi zvasta je cu kansa ra ca lo ro moi mokca be lo nunjmive be ra .i mi to’e djica lo nu ra nonseka morsybi’o ca lo nu mi zvasisku lo ka’e sidju

.i mu’i ru, mi zvasta je cu denpa fau lo nu mi zgana lo vi prenu poi ze’a lo nanca be li 96 pu zvati lo terdi

.i lo nunjmive be ra cu nu ra mo …

.i xu ca ti ra ca’o sipna sa’u

.i ba lo nu mi ze’a lo mentu be li so’o cu viska no sinxa be lo nu na go’i, cu jdice fa mi lo nu na ckape fa lo nu da’i mi barkla je cu xruti lo ka jibgu’a .i poi’o’a dunku be ri’a lo pu zi fasnu mi cliva lo kumfa pe la .kelmar.

.i mi, ki’u lo nu mi na viska su lo laldykurji, cu xrukla lo jukpyku’a je co’a cnicygau .i lo menli be mi cu kunti .i ca pa da mi gaje cinmo no da gi .odvaca lo kambadri .i pu ca lo clira cerni mi xanka so’o cunso .i ca ti ro da ba’o cirko lo kamvajni .i mi ganzu lo palta je cu jinsygau lo gunkysefta .i ku’i mi lifri no da

.i pa lo laldykurji ca tolcanci .i ra menre lo voi mi trajynei ki lo laldykurji .i ra cpedu tau pa djoguro

.i mi pundu’a lo jai se cpedu

.i «lu xu do pu’i vitke la .kelmar. ca lo cabdei li’u», voi mi na’e steci retsku ki

.i «lu na go’i .i .y mo li’u»

.i mi skuski lo nunlifri be mi bei ne’i lo kumfa pe la .kelmar.

.i «lu ŭe ru’e li’u» .i lo laldykurji cu simlu lo ka no’e xanka .i «lu .i ku’i pa jibrykansa be mi ca’o nenri lo kumfa pe ra .i ca ti di’a fadni fa ro da li’u»

.i «lu … ŭa … li’u», voi mi skuna ki fau lo nun­cfipu

.i «lu la’a pu malsenva po’o li’u»

.i «lu je’e .i ĭe’o, ba’e mi ku’i terpa li’u», voi mi skuna ki

.i lo laldykurji cu .apta poi’a nundainmojarco

.i mi selfargau mi lo drata farna te zu’e lo nu ra na viska lo pa nonseka kakydirgo poi cpana lo flira be mi

・・・

ni’o

ca ti mi pu zi zvaxru lo zdani je ca cisfi’i dei

.i tau lo don­mijysai pu fasnu fau no barda nabmi (to ku’i mi, ri’a lo nu mi se nandytce lo ka mulju’i, cu pa roi setca lo vi’usta cparaga lo ctitci djacy­baktu je nai lo festi baktu toi) .i la .kelmar. ca lo nu mi ca lo donmidju cu re re’u nerkla lo kumfa cu pu co’u tarti lo cizra .i ja’e bo mi ca ti birti lo nu ra ba ca lo bavlamdei ku noi ca ki mi za’u re’u klama lo laldyremnyzda cu za’o zvati

.i ku’i lo pu fasnu cu rinka pa da poi vajni .i da nu mi sanjytce lo nu ro djedi cu voi lo nu la .kelmar. cu cliva lo me ti munje ca ki cu cumki .i cizra fa lo nu lo pu fanzytce prenu ca ti voi lo nu ki stali lo ka jmive cu tai vajni mi .i go’i fa lo nu mi ckire lo munje ca ro cerni poi ca ki no da skuna fi mi «lu lo nu do bregau su sanmi tau la .kelmar. cu co’u sarcu li’u»

.i ze’a ma ba ka’e tavla ra .i ze’a ma ba ka’e gasnu lo nu ra gleki ca lo nu ca lo cerni fi ra bevri pa glare je titlytce ckafi

.i .a’o, doi la .kelmar., lo nu lo munje cu cirko tau do cu za’o ba’arno

fa’o